**Meraker Brug** er en av Norges største skog- og utmarkseiendommer. Meraker Brug omfatter grunneiendommer på over 1,3 millioner dekar (1 300 km²), hvorav 229 000 dekar produktiv skog i Meråker og Stjørdal og Malvik og Steinkjer kommuner i Trøndelag fylke.

A/S Meraker Brug kan føres tilbake til Selbo Kobberverk, som begynte gruvedrift i Selbu i 1713 og flyttet til Meråker omkring 1760. Kobberverket var eid av et partisipantskap, mest patrisierfamilier i Trondheim, hvorav flere også eide andeler i Røros kobberverk.

Rundt 1800 kjøpte kobberverket opp proprietærgods og krongods i Meråker, så verket ikke bare hadde bruksrett men også eiendomsrett til skogen de behøvde til smeltehyttene. Godset omfattet også gårdene i Meråker, som bøndene bygslet. Tidlig på 1900-tallet hadde det meste av gruvedriften opphørt. Verket behøvde ikke lenger like mye trekull eller bygselsmennenes kjøreplikt. Gårdene med noe bruksskog ble solgt til bøndene i årene etter 1905.

Virksomheten skiftet etter hvert fra gruvedrift til tresliperi. Selskapet skiftet hender mange ganger på få år. Hans Rasmus Astrup kjøpte opp den gamle gruvedriften i 1888, men innstilte driften på nytt i 1895. Etter sterk lønnsreduksjon i 1892 forlot halvparten av de ansatte bedriften «uten videre» (de stakk av). I 1898, da Astrup døde, overtok Ole Haugan, som etablerte karbidfabrikk i Kopperå. Karbidfabrikken ble skilt ut som eget selskap, Meraker smelteverk, og solgt til Union Carbide i 1929.

Fearnley- og Andresen-familiene kom inn som hovedaksjonærer i A/S Meraker Brug etter en konkurs i 1911. Stiftelsen Thomas Fearnley, Heddy og Nils Astrup ble med tiden brukets største eier og konsentrerte driften om skogbruk, fallrettigheter og jakt-, fiske- og hytteturisme.

A/S Meraker Brug ble lagt ut for salg våren 2022. Statskog kjøpte A/S Meraker Brug i oktober 2022.

Se også
-------

* Meraker smelteverk
* Meråker flyplass, Øian

Referanser
----------

1. ↑   «Statskog kjøper en av Norges største privateide eiendommer», besøkt 19. oktober 2022[Hentet fra Wikidata]
2. 1 2  «Om selskapet». Meraker Brug. Arkivert fra originalen 1. juni 2010.
3. 1 2 3  «Prop. 6 S (2022–2023): Endringer i statsbudsjettet 2022 under Landbruks- og matdepartementet (kapitalforhøyelse og statlig lån til Statskog SF)» (PDF). Landbruks- og matdepartementet. 21. oktober 2022. Besøkt 9. november 2022.
4. 1 2 3 4 5  *Arkivkatalog for privatarkiv etter Meraker Brug – Selbo Kobberverk* (PDF). Statsarkivet i Trondheim. s. 31–41.
5. ↑  Krogstad, Bjørn Roar (1987). *Bygdebok for Meråker. B. 2 : Samhold og strid*. Meråker: Meråker kommune. ISBN 8299155916.
6. ↑  «Selskapets historie». Meraker Brug. Arkivert fra originalen 1. juni 2010.
7. ↑  Woll, Vegard (19. oktober 2022). «NRK erfarer: Statskog kjøper en av Norges største privateide eiendommer». *NRK*. Besøkt 19. oktober 2022.
8. ↑  Strandberg, Torgeir og Gausen, Sigrid (21. oktober 2022). «Skogbruker: – En hinsides dårlig investering». *Aftenposten*. Besøkt 1. mars 2023. CS1-vedlikehold: Flere navn: forfatterliste (link)

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |